Í dag 6. febrúar var dagur leikskólans haldinn hátíðlegur í leikskólum Fjallabyggðar en dagurinn er merkisdagur í íslenskri leikskólasögu því þann dag árið 1950 stofnuðu frumkvöðlar leikskólakennara fyrstu samtök sín . Tilgangurinn með deginum er að auka jákvæða umræðu um leikskólann , vekja umræðu um hlutverk leikskóla og starf leikskólakennara og kynna starfsemina út á við . Í tilefni dagsins fóru börnin á leikskólanum Leikskálum á Siglufirði í gönguferð um bæinn og sýndu sig og sáu aðra . Börnin komu meðal annars við fyrir utan ráðhús Fjallabyggðar og sungu nokkur lög af sinni alkunnu snilld . Þökkum við þeim kærlega fyrir komuna . Heimsókn barnanna lýsir upp daginn og gleður hvers manns hjarta . Dagur leikskólans er samstarfsverkefni Félags leikskólakennara , Félags stjórnenda leikskóla , mennta - og menningarmálaráðuneytis , Sambands íslenskra sveitarfélaga og Heimilis og skóla .